9. การจัดการ

แผนผังองค์กร

[]

  (1) โครงสร้างการจัดการ

โครงสร้างการจัดการของธนาคารประกอบด้วย คณะกรรมการธนาคาร คณะกรรมการตรวจสอบ
และคณะผู้บริหาร ตามรายละเอียดดังนี้

คณะกรรมการธนาคาร

คณะกรรมการธนาคาร ณ วันที่ 31 ธันวาคม 2544 ประกอบด้วยกรรมการ 9 ท่าน ดังนี้

+---+-----------------------------------+-----------------------------+
|   | ชื่อ                                |   ตำแหน่ง                    |
+---+-----------------------------------+-----------------------------+
| 1 | นายประมนต์ สุธีวงศ์                   | ประธานกรรมการ               |
| . |                                   |                             |
+---+-----------------------------------+-----------------------------+
| 2 | นายวิเศษ จูภิบาล                     | รองประธานกรรมการ            |
| . |                                   |                             |
+---+-----------------------------------+-----------------------------+
| 3 | นายพีรศิลป์ ศุภผลศิริ                   | กรรมการผู้จัดการใหญ่            |
| . |                                   |                             |
+---+-----------------------------------+-----------------------------+
| 4 | ดร.พิบูลย์ ลิมประภัทร                  | กรรมการอิสระ                 |
| . |                                   |                             |
+---+-----------------------------------+-----------------------------+
| 5 | ดร.สารสิน วีระผล                    | กรรมการอิสระ                 |
| . |                                   |                             |
+---+-----------------------------------+-----------------------------+
| 6 | นายไสว ยะกาศคะนอง                 | กรรมการ                     |
| . |                                   |                             |
+---+-----------------------------------+-----------------------------+
| 7 | นายธาริน ทิวารี                      | กรรมการอิสระ                 |
| . |                                   |                             |
+---+-----------------------------------+-----------------------------+
| 8 | นายพงษ์ภาณุ เศวตรุนทร์                | กรรมการ                     |
| . |                                   |                             |
+---+-----------------------------------+-----------------------------+
| 9 | นายสมบูรณ์ จิตเป็นธม                  | กรรมการ                     |
| . |                                   |                             |
+---+-----------------------------------+-----------------------------+

กรรมการผู้มีอำนาจลงนามแทนธนาคาร

1. นายประมนต์ สุธีวงศ์ ประธานกรรมการ

2. นายวิเศษ จูภิบาล รองประธานกรรมการ

3. นายพีรศิลป์ ศุภผลศิริ กรรมการผู้จัดการใหญ่

4. นายไสว ยะกาศคะนอง กรรมการ

5. นายพงษ์ภาณุ เศวตรุนทร์ กรรมการ

กรรมการสองในห้าคนนี้ลงลายมือชื่อร่วมกัน และประทับตราสำคัญของธนาคาร

ธนาคารได้กำหนดอำนาจหน้าที่
ตลอดจนการแต่งตั้งและถอดถอนคณะกรรมการของธนาคารไว้ปรากฏตามข้อบังคับของธนาคาร
ซึ่งได้จดทะเบียนต่อนายทะเบียนบริษัทมหาชนจำกัด กรมทะเบียนการค้า กระทรวงพาณิชย์
สรุปสาระสำคัญได้ ดังนี้

อำนาจของคณะกรรมการธนาคาร

1.  คณะกรรมการธนาคารมีอำนาจแต่งตั้งและถอดถอนพนักงานและลูกจ้างของธนาคาร
    กำหนดจ่ายเงินบำเหน็จรางวัลและเงินชดเชยแก่พนักงาน หรือลูกจ้างของธนาคาร
    หรือบุคคลใดที่ทำกิจการให้ธนาคาร และกำหนดจ่ายเงินปันผลระหว่างกาลให้แก่ผู้ถือหุ้น

2.  คณะกรรมการธนาคารมีอำนาจตั้งกรรมการจำนวนหนึ่งเป็นคณะกรรมการบริหารหรือคณะกรรมการอื่นเพื่อดำเนินกิจการอย่างหนึ่งอย่างใดหรือหลายอย่างโดยจะกำหนดเงื่อนไขอย่างใดก็ได้
    กรรมการบริหารหรือกรรมการอื่น มีสิทธิได้รับค่าตอบแทน
    และบำเหน็จตามที่ประชุมคณะกรรมการกำหนด

3.  คณะกรรมการธนาคารมีอำนาจแต่งตั้งบุคคลใดมาเป็นที่ปรึกษาคณะกรรมการเพื่อช่วยเหลือให้ความคิดเห็นใน
    กิจการงานของธนาคารและกำหนดค่าจ้างและบำเหน็จรางวัลได้ตามที่คณะกรรมการจะเห็นสมควร

4.  คณะกรรมการธนาคารอาจมอบหมายให้กรรมการคนใดคนหนึ่งหรือหลายคน
    หรือบุคคลอื่นไปปฏิบัติอย่างใดอย่างหนึ่งแทนคณะกรรมการก็ได้และมีอำนาจกำหนดเปลี่ยนแปลงแก้ไขชื่อและจำนวนกรรมการซึ่งมีอำนาจกระทำการแทนธนาคารได้

5.  ในการประชุมคณะกรรมการ กรรมการคนหนึ่งมีหนึ่งเสียงในการลงคะแนน
    แต่กรรมการผู้มีส่วนได้เสียในเรื่องใดจะไม่มีสิทธิออกเสียงลงคะแนนในเรื่องนั้น
    ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกหนึ่งเสียงเป็นเสียงชี้ขาด

    หน้าที่ของคณะกรรมการธนาคาร

1.  จัดการธนาคารให้เป็นไปตามวัตถุประสงค์ ข้อบังคับ
    และมติของที่ประชุมผู้ถือหุ้นรวมทั้งกำกับควบคุมสอดส่องดูแลการดำเนินกิจการทั้งหลายของธนาคาร

2.  คณะกรรมการต้องประชุมอย่างน้อยเดือนละหนึ่งครั้ง
    โดยมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
    การวินิจฉัยชี้ขาดของที่ประชุมให้ชี้ขาดตัดสินด้วยเสียงข้างมาก

3.  คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปีภายในสี่เดือนนับแต่วันสิ้นสุดของรอบปีบัญชีของธนาคาร
    สำหรับการประชุมผู้ถือหุ้นคราวอื่นให้เรียกว่าการประชุมวิสามัญ
    คณะกรรมการจะเรียกประชุมผู้ถือหุ้นเป็นการประชุมวิสามัญเมื่อใดก็ได้สุดแต่จะเห็นสมควร

4.  ในกรณีที่ตำแหน่งกรรมการว่างลงจนเหลือน้อยกว่าจำนวนที่จะเป็นองค์ประชุม
    กรรมการที่เหลืออยู่กระทำการในนามของคณะกรรมการได้เฉพาะการจัดให้มีการประชุมผู้ถือหุ้นเพื่อเลือกตั้งกรรมการแทนตำแหน่งที่ว่างทั้งหมดเท่านั้น
    โดยให้การประชุมกระทำขึ้นภายในหนึ่งเดือนนับแต่วันที่จำนวนกรรมการว่างลงจนเหลือน้อยกว่าจำนวนที่จะเป็นองค์ประชุม

การแต่งตั้งและถอดถอนกรรมการธนาคาร

1.  ที่ประชุมผู้ถือหุ้นเลือกตั้งบุคคลเข้าดำรงตำแหน่งกรรมการของธนาคาร
    โดยกำหนดให้กรรมการของธนาคารมีจำนวนไม่น้อยกว่าห้าคน
    และไม่จำเป็นต้องเป็นผู้ถือหุ้นของธนาคาร ในการลงคะแนนเสียงเลือกตั้งกรรมการ
    ผู้ถือหุ้นมีคะแนนเสียงเท่ากับจำนวนหุ้นที่ถือโดยถือว่าหุ้นหนึ่งมีหนึ่งเสียง
    และผู้ถือหุ้นแต่ละคนจะต้องใช้คะแนนเสียงของตนที่มีอยู่ทั้งหมด
    เลือกตั้งบุคคลเพื่อดำรงตำแหน่งกรรมการเป็นรายบุคคลหรือเป็นคณะครั้งเดียวเต็มตามจำนวนกรรมการทั้งหมดที่จะต้องเลือกตั้งในคราวนั้นก็ได้
    แต่จะแบ่งคะแนนเสียงให้แก่ผู้ใดมากหรือน้อยเพียงใดไม่ได้
    บุคคลที่ได้รับคะแนนเสียงเห็นชอบสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงเลือกตั้งในครั้งนั้น
    ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงเลือกตั้งในครั้งนั้น
    ให้ใช้การจับฉลากตามวิธีที่ประธานในที่ประชุมเป็นผู้กำหนด

2.  ให้คณะกรรมการเลือกกรรมการคนหนึ่งเป็นประธานกรรมการ
    และถ้าเห็นสมควรจะเลือกกรรมการคนหนึ่งหรือหลายคนตั้งเป็นรองประธานกรรมการก็ได้

3.  ในการประชุมผู้ถือหุ้นสามัญประจำปีทุกครั้ง
    กรรมการจำนวนหนึ่งในสามของจำนวนกรรมการที่จะพึงมีต้องออกจากตำแหน่ง
    ถ้าจำนวนกรรมการที่จะออกแบ่งเป็นสามส่วนไม่ได้ให้ออกโดยจำนวนใกล้ที่สุดกับส่วนหนึ่งในสาม

4.  ที่ประชุมผู้ถือหุ้นลงมติถอดถอนกรรมการออกได้ด้วยคะแนนเสียงไม่น้อยกว่าสามในสี่ของจำนวนผู้ถือหุ้นที่มาประชุมและมีสิทธิออกเสียงและมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่เข้าประชุมและมีสิทธิออกเสียง

5.  กรรมการธนาคารพ้นจากตำแหน่งเมื่อศาลมีคำสั่งให้ออก

6.  หากตำแหน่งกรรมการว่างลงเพราะเหตุอื่นนอกจากถึงคราวออกตามวาระ
    คณะกรรมการที่เหลืออยู่อาจเลือกบุคคลหนึ่งบุคคลใดเข้าเป็นกรรมการแทนในการประชุมคณะกรรมการคราวถัดไป
    ลงมติด้วยคะแนนเสียงไม่น้อยกว่าสามในสี่ของจำนวนกรรมการที่ยังเหลืออยู่
    เว้นแต่วาระของกรรมการที่ว่างลงจะเหลือน้อยกว่าสองเดือน

ทั้งนี้ตามข้อบังคับของธนาคาร
ผู้ถือหุ้นทุกคนที่มีสิทธิออกเสียงลงคะแนนสามารถใช้สิทธิออกเสียงเลือกตั้งและถอดถอนกรรมการของธนาคารได้เท่าเทียมกันหมดไม่มีการกำหนดสิทธิพิเศษแก่ผู้ถือหุ้นรายย่อยในการแต่งตั้งกรรมการ
ผู้ถือหุ้นมีคะแนนเสียงเท่ากับจำนวนหุ้นที่ตนถืออยู่โดยหนึ่งหุ้นมีหนึ่งเสียง
ผู้ถือหุ้นไม่สามารถแบ่งคะแนนเสียงในการออกเสียงเลือกตั้งกรรมการเพื่อให้ผู้ใดได้คะแนนมากน้อยได้

นอกจากการแต่งตั้งและถอดถอนกรรมการตามข้อบังคับของธนาคารแล้ว
พระราชบัญญัติการธนาคารพาณิชย์
ได้ให้อำนาจธนาคารแห่งประเทศไทยสั่งให้ธนาคารพาณิชย์ถอดถอนกรรมการหรือบุคคลซึ่งรับผิดชอบในการดำเนินงานของธนาคารซึ่งเป็นเหตุให้เกิดความเสียหายแก่ประโยชน์ของประชาชนหรือไม่ปฏิบัติตามคำสั่งของธนาคารแห่งประเทศไทยออกจากตำแหน่งได้
และให้ธนาคารแต่งตั้งบุคคลอื่นโดยความเห็นชอบจากธนาคารแห่งประเทศไทยเข้าดำรงตำแหน่งดังกล่าวแทน
และให้ถือว่าคำสั่งของธนาคารแห่งประเทศไทยที่ให้ถอดถอนหรือแต่งตั้งกรรมการนี้เป็นมติของที่ประชุมผู้ถือหุ้น

การมอบอำนาจโดยคณะกรรมการธนาคาร

ที่ประชุมคณะกรรมการของธนาคาร ครั้งที่ 11/2543 เมื่อวันที่ 19 พฤษภาคม 2543 และครั้งที่
12/2543 เมื่อวันที่ 25 พฤษภาคม 2543 ซึ่งมีกรรมการอิสระของธนาคารเข้าร่วมประชุม 2 ท่าน
ได้อนุมัติอำนาจอนุมัติทั่วไปและอำนาจอนุมัติเฉพาะของฝ่ายงาน
ซึ่งครอบคลุมอำนาจอนุมัติในการบริหารของธนาคาร
และมอบอำนาจดำเนินการให้กับกรรมการผู้จัดการใหญ่
และให้กรรมการผู้จัดการใหญ่สามารถมอบอำนาจช่วงให้บุคคล
หรือคณะบุคคลดำเนินการตามวัตถุประสงค์ตามขอบเขตการมอบอำนาจได้ ทั้งนี้
โดยมีวัตถุประสงค์เพื่อกำหนดให้มีการกระจายอำนาจของคณะกรรมการธนาคารให้แก่ผู้รับผิดชอบงานบริหารธนาคารในการดำเนินการให้เป็นไปตามนโยบายและแผนงานหลักของธนาคารอย่างมีประสิทธิภาพรวมทั้งมีกระบวนการควบคุมการปฏิบัติงานที่รัดกุมและเหมาะสม
ต่อมาเพื่อให้เกิดความเหมาะสมและรัดกุมสอดคล้องกับหลักเกณฑ์ของทางการ
คณะกรรมการธนาคารในการประชุม ครั้งที่ 21/2543 เมื่อวันที่ 22 และ 23 ธันวาคม 2543
ซึ่งมีกรรมการอิสระของธนาคารเข้าร่วมประชุมครบทั้ง 3 ท่าน
ได้อนุมัติให้ธนาคารออกระเบียบคำสั่งเรื่องการมอบอำนาจในลักษณะที่อาจมีความขัดแย้งทางผลประโยชน์
โดยให้ระบุข้อความ “ห้ามมิให้ผู้รับมอบอำนาจจากธนาคาร
ดำเนินการหรืออนุมัติรายการที่บุคคลดังกล่าว หรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นกับธนาคาร หรือบริษัทย่อย”

คณะกรรมการตรวจสอบ (Audit Committee)

คณะกรรมการตรวจสอบและที่ปรึกษาคณะกรรมการตรวจสอบของธนาคารเริ่มมีขึ้นโดยมติที่ประชุม
คณะกรรมการธนาคาร ครั้งที่ 8/2542 เมื่อวันที่ 27 พฤษภาคม 2542 และครั้งที่ 9/2542
เมื่อวันที่ 29 มิถุนายน 2542 และการประชุมวิสามัญผู้ถือหุ้น ครั้งที่ 1/2543 เมื่อวันที่ 21
กรกฎาคม 2543 คณะกรรมการตรวจสอบมีวาระการดำรงตำแหน่งเป็นรายคณะ
กำหนดวาระการดำรงตำแหน่งคราวละ 2 ปี

คณะกรรมการตรวจสอบชุดปัจจุบันได้รับการแต่งตั้งโดยมติที่ประชุมคณะกรรมการธนาคาร ครั้งที่
6/2544 วันที่ 14 พฤษภาคม 2544
โดยทุกท่านเป็นกรรมการอิสระที่ไม่ได้เป็นเจ้าหน้าที่หรือลูกจ้างของธนาคาร ประกอบด้วย

+---+-----------------------------------+-----------------------------+
|   | ชื่อ                                | ตำแหน่ง                      |
+---+-----------------------------------+-----------------------------+
| 1 | ดร.พิบูลย์ ลิมประภัทร                  | ประธานกรรมการ               |
| . |                                   |                             |
+---+-----------------------------------+-----------------------------+
| 2 | ดร.สารสิน วีระผล                    | กรรมการ                     |
| . |                                   |                             |
+---+-----------------------------------+-----------------------------+
| 3 | นายธาริน ทิวารี                      | กรรมการ                     |
| . |                                   |                             |
+---+-----------------------------------+-----------------------------+

ที่ปรึกษาคณะกรรมการตรวจสอบ

1. นายประทีป วงศ์นิรันดร์ ที่ปรึกษา

2. นายอดิศักดิ์ ธนชยานนท์ ทีปรึกษา

โดยมีนายปฐม อมรเดชาวัฒน์ ผู้อำนวยการฝ่ายอาวุโส ฝ่ายตรวจสอบภายใน
เป็นเลขานุการคณะกรรมการตรวจสอบ

ขอบเขตหน้าที่ความรับผิดชอบ และการรายงานต่อคณะกรรมการธนาคาร

1. กำหนดแผนงานตรวจสอบประจำปี และควบคุม กำกับ ดูแลการปฏิบัติงาน
รวมทั้งการจัดทำรายงานของฝ่ายตรวจสอบภายใน

2. สอบทานการรายงานทางการเงินของธนาคารให้ถูกต้องและเพียงพอ

3.  สอบทานให้ธนาคารมีระบบการควบคุมภายใน
    และการตรวจสอบภายในที่เหมาะสมและมีประสิทธิผล

4.  สอบทานให้ธนาคารปฏิบัติตามกฎหมายที่เกี่ยวข้องกับธุรกิจของธนาคารพาณิชย์
    กฎหมายว่าด้วยหลักทรัพย์และตลาดหลักทรัพย์ และข้อกำหนดของตลาดหลักทรัพย์

5.  พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชีของธนาคาร

6.  พิจารณาการเปิดเผยข้อมูลของธนาคาร
    ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

    7. จัดทำรายงานการกำกับดูแลกิจการของคณะกรรมการตรวจสอบ
    โดยเปิดเผยไว้ในรายงานประจำปี

    8.
    ปฏิบัติการอื่นใดตามที่ประธานคณะกรรมการหรือคณะกรรมการของธนาคารมอบหมายด้วยความเห็นชอบจากคณะกรรมการตรวจสอบ

คณะผู้บริหาร

คณะผู้บริหารของธนาคารระดับตั้งแต่ผู้ช่วยกรรมการผู้จัดการใหญ่ขึ้นไป ณ วันที่ 31 ธันวาคม 2544
มีจำนวน 21 ท่าน ดังนี้

1. นายพีรศิลป์ ศุภผลศิริ กรรมการและกรรมการผู้จัดการใหญ่

2. นางดวงพร สุจริตานุวัต รองกรรมการผู้จัดการใหญ่ สายพัฒนาธุรกิจนครหลวง

3. นายทวีป ชาติธำรง รองกรรมการผู้จัดการใหญ่ สายธุรกิจสถาบันและตลาดทุน

4. นายมานิต เจียรดิฐ รองกรรมการผู้จัดการใหญ่ สายบริหารความเสี่ยงและพิจารณาสินเชื่อ

5. นายเอกชัย ติวุตานนท์ รองกรรมการผู้จัดการใหญ่ สายบริหารกลาง

6. นายชนินทร์ หอมศิลป์กุล รองกรรมการผู้จัดการใหญ่ สายเทคโนโลยีและปฏิบัติการ

7. นายสุรินทร์ เปรมอมรกิจ รองกรรมการผู้จัดการใหญ่ สายพัฒนาธุรกิจภูมิภาค

8. นายจิต จิตติวรานนท์ ผู้ช่วยกรรมการผู้จัดการใหญ่ ด้านพัฒนาธุรกิจนครหลวง 1

9. นางศุภลักษณ์ เตชะสินกุล ผู้ช่วยกรรมการผู้จัดการใหญ่ ด้านพัฒนาธุรกิจนครหลวง 2

10. นายทรงวุฒิ บัวเข็ม ผู้ช่วยกรรมการผู้จัดการใหญ่ ด้านพัฒนาธุรกิจภูมิภาค 1

11. นายกรัณฑ์ วัฒนธรรม ผู้ช่วยกรรมการผู้จัดการใหญ่ ด้านพัฒนาธุรกิจภูมิภาค 2

12. นายพิศิษฐ์ เสรีวิวัฒนา ผู้ช่วยกรรมการผู้จัดการใหญ่ ด้านบริหารเงินและค้าผลิตภัณฑ์การเงิน

13. นางดวงใจ วลัยเสถียร ผู้ช่วยกรรมการผู้จัดการใหญ่ ด้านระดมเงินฝากและธนบดีธนกิจ

14. นายชำนาญ วังตาล ผู้ช่วยกรรมการผู้จัดการใหญ่ ด้านบริหารความเสี่ยงและพิจารณาสินเชื่อ

15. นายนรินทร์ ศิริพฤกษานุกูล ผู้ช่วยกรรมการผู้จัดการใหญ่ ด้านสำนักงานและบริหารสินทรัพย์

16. นายประวิทย์ กิจไพศาลรัตนา ผู้ช่วยกรรมการผู้จัดการใหญ่
ด้านพิธีการสินเชื่อและปฏิบัติการธุรกรรมสินเชื่อ

17. นายนึกรัก ใบเงิน ผู้ช่วยกรรมการผู้จัดการใหญ่ ด้านปฏิบัติการ

18. ร้อยตำรวจเอกดนัย ขาวไพศาล ผู้ช่วยกรรมการผู้จัดการใหญ่ ด้านเทคโนโลยี

19. นายสิริยศ ศรีสุขสวัสดิ์ ผู้ช่วยกรรมการผู้จัดการใหญ่ ด้านกระบวนการธุรกิจ

20. นายประเสริฐ หวังรัตนปราณี ผู้ช่วยกรรมการผู้จัดการใหญ่ ด้านการเงิน

21. นายพงษ์สุรีย์ บุนนาค ผู้ช่วยกรรมการผู้จัดการใหญ่ ด้านบริหารทรัพยากรบุคคล

เจ้าหน้าที่บริหารที่ดูแลรับผิดชอบงานของฝ่ายบัญชีของธนาคาร มีจำนวน 1 ท่าน คือ นายทรงศักดิ์
โชคอุดมมั่น ดำรงตำแหน่งผู้อำนวยการฝ่ายบัญชี

  (2) การสรรหาผู้บริหาร

ธนาคารไม่ได้กำหนดวิธีการคัดเลือกบุคคลที่จะแต่งตั้งเป็นกรรมการให้ต้องผ่านคณะกรรมการสรรหา สำหรับผู้บริหารของธนาคาร ธนาคารได้กำหนดวิธีการคัดเลือกผู้บริหาร ดังนี้

1.  การสรรหาจากบุคคลภายใน ผู้บริหารจะถูกพิจารณาโดยคณะกรรมการทรัพยากรบุคคล

2.  การสรรหาจากบุคคลภายนอก
    ซึ่งมาจากการสมัครงานกับธนาคารด้วยตนเองหรือติดต่อผ่านทางบริษัทจัดหางาน
    ผู้บริหารจะถูกสัมภาษณ์โดยคณะกรรมการที่ธนาคารแต่งตั้งขึ้น และผู้สัมภาษณ์อย่างน้อย 3
    คนต้องมีตำแหน่งสูงกว่าตำแหน่งที่จะรับเข้าทำงาน
    โดยในจำนวนนี้ให้มีผู้แทนจากสายงานที่ต้องการรับบุคคลเข้าทำงาน
    ผู้แทนจากฝ่ายบุคคลทำหน้าที่คณะกรรมการสัมภาษณ์และเสนอความเห็นต่อผู้มีอำนาจอนุมัติ
    และในกรณีที่เป็นผู้บริหารระดับ First Vice President ขึ้นไป
    จะต้องผ่านการสัมภาษณ์จากกรรมการผู้จัดการใหญ่ด้วย

(3) ค่าตอบแทนกรรมการและผู้บริหารของธนาคาร

1. ค่าตอบแทนที่เป็นตัวเงิน

(1) ค่าตอบแทนกรรมการ

ค่าตอบแทนกรรมการรวม 10 ท่านในปี 2544 เป็นเงินทั้งสิ้น 11,136,000 บาท
โดยเป็นค่าตอบแทนในรูปเบี้ยประชุมคณะกรรมการธนาคาร จำนวน 6,264,000 บาท
ค่าเบี้ยประชุมคณะกรรมการตรวจสอบจำนวน 1,584,000 บาท
ค่าเบี้ยประชุมคณะกรรมการพิจารณาสินเชื่อ จำนวน 1,584,000 บาท
ค่าเบี้ยประชุมคณะกรรมการบริหารสินทรัพย์รอการขายจำนวน 864,000 บาท และค่ารับรองจำนวน
840,000 บาท

(2) ค่าตอบแทนผู้บริหาร

ค่าตอบแทนรวมของผู้บริหารระดับตั้งแต่รองกรรมการผู้จัดการใหญ่ขึ้นไปในปี 2544 จำนวน 7 ท่าน
เป็นเงินทั้งสิ้นจำนวน 27,600,000 บาท โดยเป็นค่าตอบแทนในรูปของเงินเดือน

2. ค่าตอบแทนอื่น

เงินที่ธนาคารสมทบเข้ากองทุนสำรองเลี้ยงชีพให้แก่ผู้บริหารระดับตั้งแต่รองกรรมการผู้จัดการใหญ่ขึ้นไปในปี
2544 จำนวน 7 ท่าน เป็นเงินทั้งสิ้นจำนวน 1,200,000 บาท

  (4) การกำกับดูแลกิจการ

ธนาคารได้ให้ความสำคัญกับการดำเนินงานภายใต้หลักบรรษัทภิบาล
โดยคณะกรรมการธนาคารมีความมุ่งมั่น ตั้งใจปฏิบัติตามมาตรฐานการกำกับดูแลกิจการที่ดี
เน้นการบริหารงานที่น่าเชื่อถือ โปร่งใสตรวจสอบได้ มีการเปิดเผยข้อมูลที่ถูกต้อง ครบถ้วน
และทันเวลา
ระมัดระวังรักษาผลประโยชน์ของธนาคารและตระหนักถึงความรับผิดชอบต่อผู้ถือหุ้นทุกกลุ่มในการดำเนินงานของบริษัทให้บรรลุเป้าหมายที่กำหนด
และเป็นไปตามระเบียบที่เกี่ยวข้อง
ทั้งนี้คณะกรรมการของธนาคารทุกท่านมีความรับผิดชอบในการปฏิบัติหน้าที่อย่างเต็มความสามารถด้วยความตั้งใจ
และได้เข้าร่วมประชุมอย่างสม่ำเสมอ

  (5) การดูแลเรื่องการใช้ข้อมูลภายใน

คณะกรรมการธนาคารได้ตระหนักถึงความสำคัญของการป้องกันการนำข้อมูลภายในของธนาคารไปใช้เพื่อประโยชน์ส่วนตนเป็นอย่างยิ่ง
จึงมีนโยบายห้ามมิให้กรรมการ ผู้บริหาร และพนักงาน
รวมถึงคู่สมรสและบุตรที่ยังไม่บรรลุนิติภาวะของบุคคลดังกล่าว ทำการซื้อ ขาย โอน
หรือรับโอนหลักทรัพย์ที่ออกโดยธนาคาร โดยใช้ข้อมูลภายในซึ่งยังมิได้เปิดเผยต่อประชาชน
และให้รายงานต่อสำนักงาน ก.ล.ต. และตลาดหลักทรัพย์แห่งประเทศไทยทุกครั้งที่มีการซื้อ ขาย
โอน หรือรับโอนหลักทรัพย์ดังกล่าวภายใน 3 วัน นับจากวันที่เกิดรายการขึ้น
พร้อมทั้งส่งสำเนารายงานนี้ให้กับสำนักกรรมการผู้จัดการใหญ่เพื่อเก็บเป็นหลักฐานทุกครั้ง

  (6) บุคลากร

ณ 31 ธันวาคม 2544 ธนาคารมีพนักงานที่ประจำอยู่สาขาจำนวน 774 คน
และพนักงานที่ปฏิบัติงานที่สำนักงานใหญ่จำนวน 1,702 คน รวมมีพนักงานทั้งสิ้นจำนวน 2,476 คน
โดยแบ่งตามสายงานหลัก ๆ ดังนี้

  1. กรรมการผู้จัดการใหญ่ จำนวน 1 คน

  2. สายพัฒนาธุรกิจนครหลวง จำนวน 416 คน

  3. สายพัฒนาธุรกิจภูมิภาค จำนวน 690 คน

  4. สายธุรกิจสถาบันและตลาดทุน จำนวน 106 คน

  5. สายบริหารกลาง (รวมพนักงานที่ขึ้นตรงต่อกรรมการผู้จัดการใหญ่ 2 คน) จำนวน 577 คน

  6. สายเทคโนโลยีและปฏิบัติการ จำนวน 361 คน

  7. สายบริหารความเสี่ยงและพิจารณาสินเชื่อ จำนวน 27 คน

  8. ด้านบริหารทรัพยากรบุคคล จำนวน 56 คน

  9. ด้านการเงิน จำนวน 95 คน

  10. ฝ่ายตรวจสอบภายใน จำนวน 94 คน

  11. ฝ่ายกำกับธุรกรรม จำนวน 17 คน

  12. ฝ่ายตรวจสอบสินเชื่อ จำนวน 7 คน

  13. ฝ่ายบริหารกองทุน จำนวน 29 คน รวมจำนวน 2,476 คน

นโยบายในการพัฒนาพนักงาน

การจัดทำแผนการบริหารบุคคล

ธนาคารตระหนักถึงความสำคัญของทรัพยากรบุคคลซึ่งเป็นปัจจัยหลักประการหนึ่งที่ส่งเสริมให้การดำเนินงานเป็นไปอย่างมีประสิทธิภาพ
ในปี 2544 ธนาคารได้ดำเนินการปรับโครงสร้างตำแหน่งงานมาตรฐาน
ปรับโครงสร้างเงินเดือนให้สอดคล้องกับตลาด
เพื่อสามารถแข่งขันและเพิ่มความสามารถในการเก็บรักษาพนักงานที่มีคุณภาพ
พัฒนาระบบการประเมินค่างาน ปรับปรุงระบบการประเมินผลการปฏิบัติงาน
พัฒนาระบบพิจารณารางวัลผลการปฏิบัติงาน
จัดทำโปรแกรมฝึกอบรมมาตรฐานตามตำแหน่งงานสำหรับแต่ละสายงาน นอกจากนี้
ยังได้ดำเนินการจัดตั้งศูนย์ฝึกอบรมภายในธนาคาร
และเพิ่มการใช้สื่อเพื่อการเรียนรู้ด้วยตนเองภายในธนาคารอีกด้วย

การฝึกอบรมและพัฒนาบุคลากร

ธนาคารให้ความสำคัญกับการฝึกอบรมและพัฒนาบุคลากรเป็นอย่างยิ่ง
โดยได้ทำการสำรวจความต้องการและจากนโยบายของธนาคาร
สามารถสรุปหลักสูตรการฝึกอบรมได้เป็น 70 หลักสูตร
การอบรมมุ่งเน้นให้ความรู้และทักษะตรงตามตำแหน่งที่ได้รับมอบหมายและสอดคล้องกับความสามารถในการปฏิบัติงานหลัก
(Core Competencies) ที่ธนาคารกำหนด และเรื่องระบบงานหรือรูปแบบงานใหม่ของธนาคาร
โดยยังคงเน้นด้านสินเชื่อ การจัดการการบริการและการขาย การบริหารความเสี่ยง
ความรู้พื้นฐานด้านการธนาคาร และส่งเสริมความรู้ด้านเทคโนโลยีและสารสนเทศ
แก่พนักงานธนาคาร สรุปภาพรวมธนาคารได้จัดอบรมหลักสูตรได้ตามเป้าหมาย
และพนักงานสามารถเข้าอบรมต่อคนเฉลี่ย 5 วันครึ่ง

นอกจากนี้ในปี 2545 ธนาคารจะเน้นพัฒนา Competency ของบุคลากรในแต่ละระดับ
และจัดอบรมรายบุคคลตามความจำเป็นเร่งด่วน รวมทั้งการเพิ่ม Service Skills
เพื่อเพิ่มประสิทธิภาพการบริการลูกค้า

ค่าตอบแทนพนักงาน

ธนาคารให้ค่าตอบแทนพนักงานทั้งหมดในรูปของเงินเดือนประจำคิดเป็นผลตอบแทนรวมของพนักงานสำหรับปีสิ้นสุดวันที่
31 ธันวาคม 2544 จำนวน 2,476 คน เป็นเงินทั้งสิ้น 724.0 ล้านบาท